Storm i nord gir vårtemperatur på Østlandet
I storm-områdene går nå Norskes vassdrags- og energidirektorat NVE ut med flomvarsel og økt aktsomhet på grunn av snøsmelting og store nedbørsmengder.- Dette er ikke bare en, men to stormer, sier statsmeteorolog Aslaug Skålevik Valved ved Meteorologisk Institutt i Bergen. - NVE varsler flom på grunn av den første stormen, som ankommer i kveld mandag. Dette er uvanlig varmt, og har mye fuktig luft. Vi kan få 40-60 millimeter nedbør i døgnet i i ytre strøk av Sogn og Fjordane, og litt mindre nord for Stadt og i Trøndelag. Men det er først og fremst snøsmeltingen i høyden som gjør at vi nå går ut med obs-varsel i forbindelse med dette.Når dette er over utpå tirsdag kvelden, dabber vinden av, men ikke lenge: Natt til onsdag kommer et betydelig større og kraftigere lavtrykk: Dette intense lavtrykket har ligget i prognosene en ukes tid, men det så en stund ut til at det kunne ta en nordlig bane og bare så vidt berøre Troms og Finnmark. Nå sikter det beint på Lofoten - akkurat som ekstremværet Hilde. Og det har mye vind og vann med seg: - Dette er forholdsvis mild luft, og vi vil få nedbøren som regn fra Lofoten og sørover. Vi ser at vi kan få inntil 30 millimeter nedbør i døgnet. Det betyr igjen at oppe i fjellet, vil dette kunne skape sterk snøsmelting - etter det forholdsvis store snøfallet under stormen i helgen, sier meteorolog Roar Inge Hansen i StormGeo.Luftmassene i den kraftige vinden kommer fra forholdsvis langt sør i Atlanterhavet: - Det ser ut som om vinden følger om lag samme spor som Golfstrømmen. Og luften er uvanlig mildt til å være å lang ute i november. Faktisk må vi helt opp i 3000 meters høyde før vi finner minusgrader, sier Hansen. Stormen vil merkes onsdag fra Sogn og til Lofoten, mens den torsdag morges vil kunne komme opp i full storm i Troms og Vest-Finnmark. - Jeg har også påpekt at det ser ut til å bli full storm i fjellet i Sør-Norge, sier Hansen.Vestlandet vil også merke vinden, men neppe som noe mer enn forholdsvis mild stiv og sterk kuling. - Litt spesielt er det jo at Østlandet vil ligge i le for dette uværet. Det vil likevel bli merket som ganske kraftig, mild vind. De svært milde luftmassene i høyden vil kunne slå ned på Østlandet og gi fra 10 til 14 plussgrader i noen timer onsdag, sier han. NVE har innført gult aktsomhetsnivå på grunn av flom i fem fylker fra Sogn til og med Nordland. Dette nivået innføres på grunn av fare for raskt økende vannføring som kan gi lokale oversvømmelser.
I morgen og onsdag kommer stormene så tett at meteorologene nesten ikke kan skille dem: Det varsles storm fra Sogn til Finnmark - men Østlandet kan få fønvind og inntil 14 plussgrader!